Þingræður haldnar á Alþingi Íslendinga

Sigurður Stefánsson; Frumvarp þetta er komið frá neðri deild, en hefir inni að halda ýms ákvæði, sem þurfa athugunar við, sérstaklega ákvæðið um færslu kjördagsins. Um það ákvæði eru mjög skiftar skoðanir. Mér finst því full ástæða til að atbuga frumv. í nefnd, og legg til að skipuð verði 3 eða 5 manna nefnd í málið.

Kristinn Daníelsson Eg álít heppilegra að setja 5 manna nefnd í málið. Starfið er ekki mikið og verður því ekki að ræða um neina verulega eyðslu á kröftum deildarinnar. En vegna kjördagsfærslunnar er æskilegt að sem flestir menn, kunnugir í sem flestum héruðum, beri ráð sín saman.

Kristinn Daníelsson Eg hefi beðið um orðið af því að mitt nafn er á breytingartill., sem hér liggur fyrir, enda þótt eg þykist mega líta svo á, að breytingin sé borin fram fyrir hönd allrar háttv. deildar og í samræmi við skoðun flestra háttv. deildarmanna. Eg held að allir háttv. deildarmenn og líklega mikill meiri hluti alls þingsins, sé sammála um það, að ákvæðið, sem farið er fram á að felt verði burt, sé hjáróma rödd við öll ákvæði um sams konar efni, og ákvæðið mjög óviðkunnanlegt og óþarft, úr því að ekkert sams konar ákvæði gildir um skyldu presta í þessum efnum, sem hér er um að ræða. Því vil eg leggja það til, að háttv. deild samþykki breytingartillöguna.

Lárus H. Bjarnason Eg játa það, að 2. liður greinarinnar (á þgskj. 217) er óþarfur. En hann er líka meinlaus. Og því finst mér ekki ástæða til að leggja svo mikið kapp á að fá hann feldan, að málið verði látið koma fyrir sameinað þing fyrir þá sök eina. Enda getum vér efrideildarmenn ekki komið breytingartill. fram, ef neðri deild heldur fast við sinn keip; vér höfum ekki bolmagn til þess. - Eg vil ennfremur benda á það, að það er fleira í þeim hluta greinarinnar, sem ætlast er til að verði feldur niður, heldur en ákvæðið um skyldu valdsmanns að taka til greina óskir hjónaefnanna. Þar er líka ákvæði um, hvernig ferðakostnaður valdsmanns skuli greiðast. Mér finst atriðið svo lítilsvert, að það sé ekki gerandi að kappsmáli milli deildanna.

Kristinn Daníelsson Eg álít ekki meinlaust að setja alveg óþörf ákvæði inn í lög. Deildirnar eiga að vanda sig á frágangi allra laga. - Eg er ekki samdóma háttv. 5. kgk. þm. um það, að við mundum tapa málinu, því að eg býst við að meiri hluti þings verði með breytingartillögunni.

Sigurður Stefánsson Eg er samdóma háttv. 5. kgk. þm. um það, að þetta atriði er ekki þess vert, að láta málið koma í sameinað þing. Og eg vil bæta því við, að mér finst málið í heild sinni ekki þess vert, því að eg get ekki séð að það sé mikil réttarbót falin í þessu frumvarpi. Því væri eg helzt með því að fella það alt.

Lárus H. Bjarnason Eg skal að eins geta þess, að úr því menn geta keypt sig undan lýsing á kirkjulegri vígslu, þá sýnist sanngjarnt, að hinum sé gert jafn hátt undir höfði, sem óska borgaralegs hjónabands. Frumvarpið er því ekki óþarft.

Framsögum. (Eiríkur Briem) Nefndin hefir skoðað frumv., og eins og tekið er fram í nefndarálitinu á þgskj. 222, er það alveg eins og lögin um 2. flokk bankavaxtabréfanna, þó með þeim breytingum, sem af því leiða, að hér er um 3. flokk að ræða í stað 2. flokks. Í 11. gr. er og ákveðið, að greiða megi alt að 2000 kr. fyrir reikningshald, bókfærslu o. fl. Sú upphæð var 2500 kr. eftir eldri lögunum. Ennfremur er seinustu tveim greinum í nefndum lögum slept; önnur um hækkun á launum gæzlustjóranna, hin um hvenær lögin komi í gildi. Að öðru leyti er frumv. alveg samhljóða þeim lögum, og eg hefi ekki annað um það að segja, en að biðja háttv. deild að fara sem bezt með það.

Lárus H. Bjarnason Eg legg til að málinu verði vísað til sömu nefndar sem næsta mál á undan, meðal annars til þess, að finna þessa Klettsvík.

Sigurður Hjörleifsson Eg legg til að málinu verði vísað til sömu nefndar, sem síðustu málunum tveimur.

Steingrímur Jónsson Eg leyfi mér að stinga upp á að þessum 3 málum um löggilding verzlunarstaða, sem eru á dagskránni, verði vísað til nefndarinnar, sem deildin hefir áður kosið í samskonar mál. Mér finst heppilegast að öll slík mál, sem koma fyrir í deildinni, verði tekin fyrir í sameiningu. - Eg skal um leið geta þess, að það vantar í sum af þessum frumvörpum ákvæði sem á að vera í þeim öllum, nefnil. að lögin öðlist þá fyrst gildi er stjórnarráðið hefir ákveðið takmörk verzlunarlóðarinnar.